Det er en vanlig misforståelse at man er anonym hvis man bruker den digitale valutaen bitcoin. Det er riktignok umulig å vite hvem som eier alle myntene i systemet, men når pengene brukes kan man spores. Og for å unngå dette bruker mange såkalte «miksere».

Søker man etter informasjon om hvordan dette gjøres viser Googles første treff til siden darknetmarkets.org.

Det er en ekstremt velutformet felle.

– De som har laget dette har virkelig gjort hjemmeleksene sine. Dette er antagelig den beste phishing- svindelen jeg noen gang har sett, sier Lee Munson, en sikkerhetsforsker ved CompariTech til Motherboard.vice.com.

Bitcoin Digital valuta bygget på blokkjedeteknologi som lar brukeren sende penger hvor som helst, når som helst.

Utviklet av pseudonymet Satoshi Nakamoto i 2008 og 2009.

Har ingen sentral utsteder eller kontroll.

Transaksjon er offentlig, men partene forblir anonyme.

Brukes til donasjoner, lagring av verdier, spekulasjon, ordinær netthandel og i sine tidlige år kjøp av illegale varer.

Blokkjede er teknologien bak desentraliserte valutaer som bitcoin og ethereum.

Én bitcoin er torsdag morgen verdt 11.000 dollar, ifølge DN Investor. Bitcoinkursen har steget mer enn 125 prosent siden midten av mars.

Topp treff på Google

Nettsiden kan fungere som en generell påminnelse om hvor langt enkelte svindlere kan gå i å lage tjenester som virker ekte. Nettstedet er godt utformet og gir genuine råd for folk som ønsker å skjule sin identitet når de bruker bitcoin.

Les også: Kriminelle skygger unna bitcoin

Logoen er riktignok skrevet med hvitt pulver, som tydelig skal forestille kokain, men så er det også en del lyssky elementer som er interessert i denne typen anonyme betalinger, i tillegg til vanlige brukere som ønsker personvern. Nettsidens innhold kan ha lurt legitime nettsider til å lenke til den, noe som trolig har løftet den opp på Googles søkelister.

Artikkelen fortsetter under annonsen

Fellen lukker seg

Problemet oppstår først når man prøver å gå inn på en av «mikse»-tjenestene det lenkes til. Der har nemlig svindlere lagt inn sine egne kopier av ekte tjenester. Og hvis noen sender bitcoins via disse lenkene, er de trolig tapt for alltid – for å få tilbake tapte bitcoins er vanligvis umulig. Betalingene kan ikke reverseres og det finnes ingen sentral bank i systemet som tar ansvar for kundenes penger.

– De trekker inn folk som søker etter en spesiell frase på Google og får dem til å føle en falsk følelse av sikkerhet med god informasjon. Så slår de til med en falsk lenke og stjeler pengene deres, sier Munson.

Hvor mange som har latt seg lure er umulig å fastslå, men tjenesten har minst eksistert siden 2015, og flere brukere har det siste året fortalt om svindel på nettstedet Reddit. Men svindelen har fortsatt, og da DN sjekket var nettstedet fremdeles første treff på søk etter «how to miks bitcoins».

Les også: Tobarnsfar med bitcoinfeber

Motherboard har vært i kontakt med Google, som ikke vil kommentere saken, men sier all phishing bør rapporteres til selskapet.

Miksere

Det er flere muligheter for å handle anonymt med bitcoins, og såkalte «miksere» også kalt «tumlere» er en mulighet. Men metoden har klare svakheter. Poenget med tjenestene er at når du betaler for noe med bitcoins, så vil du normalt måtte legge igjen personlig informasjon for å motta varer, og dette kan spores tilbake til kontoen din. Slik systemet fungerer er betalingen og antall bitcoins på din konto synlig for alle, og blir liggende i systemet for alltid. Dermed er det ikke bare lyssky elementer som kan ha interesse av å være anonyme.

En mikse-tjeneste vil normalt ta din betaling og blande den med andre personers betaling – og sende andre bitcoins for å betale for dine innkjøp, mens dine penger dekker noen andres kjøp. Det kan sammenlignes med å sende vanlige penger via land som gir lite innsyn i betalinger, skriver Bitcoinwiki.

Det er flere utfordringer med dette. Som denne svindelen viser, kan en falsk «mikser» beholde pengene. Videre kan din betaling bli gjennomført med andres penger, og du og din konto kan bli teknisk knyttet til svært lyssky aktivitet. Å gjøre dette med store beløp kan dessuten bryte med lover som skal hindre hvitvasking.(Vilkår)